ในปลายเดือนกันยายน 2550 บริษัทได้จัดตั้งบริษัทย่อยเพื่อดำเนินธุรกิจใหม่ เพื่อสนับสนุน
และเพื่อขยายโอกาสในการทำธุรกิจของกลุ่มซีวีดี กล่าวคือ
ธุรกิจด้านการประกอบกิจการด้านการจัดกิจกรรมทางการตลาด (Event Marketing)
และธุรกิจด้านการประกอบกิจการด้านการจัดหา และผลิตรายการทางโทรทัศน์

และ ณ สิ้นปี 2550 บริษัทได้ยกเลิกส่วนงานธุรกิจจัดหาและจัดจำหน่ายภาพยนตร์พร้อมลิขสิทธิ์ เนื่องจากในปี 2551 บริษัท ไม่ได้รับสิทธิ์ในการจัดจำหน่ายภาพยนตร์วีซีดี และดีวีดี ของค่าย Sony Pictures Home Entertainment และค่ายเมเจอร์อื่นๆ การยกเลิกการดำเนินงานนั้นประกอบด้วย ส่วนงานประกอบธุรกิจหลักเกี่ยวกับการจำหน่ายภาพยนตร์วีดีโอซีดี และดีวีดี พร้อมลิขสิทธิ์ ส่วนงานการจัดหา และจำหน่ายลิขสิทธิ์ภาพยนตร์ และส่วนงานการให้บริการบรรจุหีบห่อสินค้าและให้เช่าพื้นที่คลังสินค้า 

ดังนั้นปัจจัยความเสี่ยงของบริษัทในปี 2550 ที่ผ่านมา และ ณ ปัจจุบัน สามารถสรุปได้ดังนี้ 

1.1 เกี่ยวกับด้านลิขสิทธิ์ภาพยนตร์

-   ด้านลิขสิทธิ์ที่ได้รับจากบริษัทผู้สร้างภาพยนตร์

ความเสี่ยงที่อาจเกิดขึ้นคือ เมื่อครบกำหนดสัญญาแล้ว
เจ้าของลิขสิทธิ์อาจจะยกเลิกสัญญาให้ลิขสิทธิ์ด้านการตลาดเพื่อเข้ามาดำเนินการเอง
หรือให้ลิขสิทธิ์แก่ผู้อื่น ซึ่งจะเกิดผลกระทบกับบริษัทโดยตรง

ในปี 2550 สัญญาลิขสิทธิ์ระหว่างกลุ่มบริษัท กับค่าย Sony Pictures Home Entertainment
ได้สิ้นสุดลง ในเดือนธันวาคม 2550 ทั้งนี้เนื่องจาก บริษัทฯ ได้มีการประเมินสภาพการตลาด
และภาวะเศรษฐกิจ นับแต่ต้นปี 2550 ซึ่งผลประเมินปรากฏว่า แนวโน้มธุรกิจในปี 2550
ไม่สู้จะดีต่อเนื่องมาจากปี 2549 ประกอบกับค่าลิขสิทธิ์ของค่ายหนังดังกล่าวสูงขึ้นอย่างมาก
ซึ่งจะส่งผลกระทบต่อการดำเนินงานของบริษัทฯ โดยรวมจนเกิดภาวะขาดทุนได้
ส่งผลให้บริษัทได้ยกเลิกส่วนงานธุรกิจจัดหาและจัดจำหน่ายภาพยนตร์พร้อมลิขสิทธิ์ตามที่กล่าวข้างต้น
แต่อย่างไรก็ตามบริษัทได้ดำเนินการสรรหาธุรกิจใหม่ในกลุ่มบันเทิง
ที่มีศักยภาพเพียงพอที่จะสร้างยอดขาย และผลกำไรให้กับบริษัทได้
นอกเหนือไปจากธุรกิจการบันเทิงด้านภาพยนตร์ที่ได้ยกเลิกไป

-   ด้านสินค้าละเมิดลิขสิทธิ์

ในปัจจุบันสินค้าละเมิดลิขสิทธิ์ โดยเฉพาะวีดีโอซีดี และดีวีดี เป็นปัจจัยที่มีผลกระทบต่อบริษัท
ซึ่งเป็นผู้ถือลิขสิทธิ์เป็นอย่างมาก โดยที่ภาพยนตร์เรื่องใดที่ได้รับความนิยมมาก
ก็จะมีสินค้าละเมิดลิขสิทธิ์ออกมาจำหน่ายมากเช่นกัน
ส่งผลให้บริษัทมีความเสี่ยงด้านการลดลงของรายได้
อันเนื่องมาจากผู้บริโภคหันไปสนับสนุนสินค้าละเมิดลิขสิทธิ์ ซึ่งมีราคาถูก
แต่มีคุณภาพด้อยกว่าสินค้าของบริษัท

แต่อย่างไรก็ตาม
ในปัจจุบันการส่งเสริมจากภาครัฐในฐานะผู้ควบคุมการละเมิดลิขสิทธิ์มีการปราบปรามที่เข้มงวด
และจริงจังมากขึ้น เช่น การพิจารณาสินค้าซีดี เป็นสินค้าควบคุม
เพื่อแก้ไขปัญหาการละเมิดทรัพย์สินทางปัญญา รวมทั้งการออกมาตรการตั้งรางวัลนำจับและชี้เบาะแส
เป็นต้น ซึ่งปัจจัยดังกล่าวเป็นปัจจัยที่นอกเหนือการควบคุมของบริษัท ดังนั้น สิ่งที่บริษัททำได้คือ
พยายามปรับปรุงคุณภาพและราคาของผลิตภัณฑ์ให้สนองตอบกับความต้องการของลูกค้าให้ได้มากที่สุด
โดยการสรรหาภาพยนตร์ที่ตลาด และลูกค้าต้องการ โดยตัดภาพยนตร์ที่ไม่ได้รับความนิยมออกไป
แต่ก็ยังคงความหลากหลายของประเภทของภาพยนตร์ไว้เช่นเดิม

1.2 เกี่ยวกับด้านความผันผวนของอัตราแลกเปลี่ยนเงินตราต่างประเทศ

สืบเนื่องจากธุรกิจหลักของกลุ่มบริษัทในปี 2550
เป็นการดำเนินการจัดหาลิขสิทธิ์ภาพยนตร์จากผู้จัดจำหน่ายภาพยนตร์จากต่างประเทศเป็นส่วนใหญ่
ซึ่งจะต้องจ่ายชำระค่าลิขสิทธิ์แก่ผู้จัดจำหน่ายเป็นเงินสกุลต่างประเทศ
ส่งผลให้บริษัทอาจมีความเสี่ยงอันเกิดจากความผันผวนของอัตราแลกเปลี่ยนเงินตราต่างประเทศได้

แต่อย่างไรก็ตามบริษัทได้ดำเนินการจัดการบริหาร และป้องกันความเสี่ยงในด้านนี้ไว้แล้ว
โดยการทำสัญญาซื้อเงินตราต่างประเทศล่วงหน้า
ซึ่งในปีที่ผ่านมาบริษัทสามารถบริหารความเสี่ยงในด้านนี้ได้ดีพอสมควร

ส่วนธุรกิจหลักของกลุ่มบริษัทในปัจจุบัน เป็นการประกอบกิจการด้านการจัดกิจกรรมทางการตลาด
(Event Marketing) และธุรกิจด้านการประกอบกิจการด้านการจัดหา
และผลิตรายการทางโทรทัศน์ ซึ่งไม่มีรายการใดที่อ้างอิงเงินตราต่างประเทศ
ส่งผลให้บริษัทไม่มีความเสี่ยงอันเกิดจากความผันผวนของอัตราแลกเปลี่ยนเงินตราต่างประเทศ

1.3 เกี่ยวกับด้านการบริหารคุณภาพของลูกหนี้

ธุรกิจหลักส่วนใหญ่ของกลุ่มบริษัทในปี 2550 เป็นการขายสินค้าแก่บุคคลภายนอกทั้งในรูปแบบการขาย
ที่เรียกเก็บเช็คค่าสินค้าทันที ซึ่งเป็นการขายในตลาดศูนย์เช่า และการขายเงินเชื่อ
ที่มุ่งเน้นที่ตลาดขายขาด ซึ่งจะมีการให้เครดิตเทอมแก่ลูกค้าประเภทผู้ค้าส่ง เช่น
ตัวแทนจำหน่ายค้าส่ง ห้างสรรพสินค้า และ Super Discount Store ต่างๆ
จากรูปแบบการขายเงินเชื่อดังกล่าวข้างต้น
อาจส่งผลให้บริษัทมีความเสี่ยงจากการบริหารคุณภาพของลูกหนี้ โดยเฉพาะในด้านการรับชำระหนี้ได้

ส่วนธุรกิจหลักส่วนใหญ่ของกลุ่มบริษัทในปัจจุบัน เป็นการขายบริการ
แก่บุคคลภายนอกในรูปแบบการขายเงินเชื่อ ซึ่งจะมีการให้เครดิตเทอมแก่ลูกค้า
จึงอาจส่งผลให้บริษัทมีความเสี่ยงจากการบริหารคุณภาพของลูกหนี้
โดยเฉพาะในด้านการรับชำระหนี้ได้เช่นเดียวกัน

แต่อย่างไรก็ตาม บริษัทได้มีการจัดการบริหารความเสี่ยงในด้านนี้ โดยการพิจารณาประวัติ
และฐานะการเงินของลูกค้า การกำหนด และควบคุมวงเงินสินเชื่อ
มีการติดตามการรับชำระหนี้อย่างใกล้ชิด รวมทั้งการบันทึกค่าเผื่อหนี้สงสัยจะสูญไว้แล้วอย่างเพียงพอ
ในกรณีที่มีความไม่แน่นอนของการรับชำระหนี้

  1.4 เกี่ยวกับด้านสินค้า

-   ด้านต้นทุนสินค้า

เนื่องจากธุรกิจผู้ถือลิขสิทธิ์การให้เช่าและจัดจำหน่ายภาพยนตร์จากค่ายต่างๆ ทั้งในประเทศ
และต่างประเทศ ซึ่งจัดจำหน่ายผลิตภัณฑ์ประเภท ภาพยนตร์วีดีโอซีดี และดีวีดีนั้น
มีการว่าจ้างบุคคลภายนอกเป็นผู้ผลิต และองค์ประกอบหลักของต้นทุนสินค้า ประกอบด้วย
ค่าใช้จ่ายในการจ้างผลิต และค่าลิขสิทธิ์ ซึ่งค่าใช้จ่ายในการจ้างผลิต
เป็นค่าใช้จ่ายที่สามารถกำหนดได้ค่อนข้างแน่นอน
ไม่ผันผวนไปตามการขึ้นลงของราคาตลาดของวัตถุดิบมากนัก
นอกจากนี้บริษัทยังมีข้อได้เปรียบจากการที่บริษัทสั่งผลิตสินค้า
โดยเฉพาะวีดีโอซีดีในจำนวนครั้งละมากๆ ส่งผลให้ต้นทุนการจ้างผลิตต่อหน่วยต่ำลง
ส่วนค่าลิขสิทธิ์เป็นค่าใช้จ่ายที่สามารถกำหนดได้แน่นอน เนื่องจากอัตราค่าลิขสิทธิ์
และจำนวนเงินค่าลิขสิทธิ์ขั้นต่ำ จะระบุไว้ในสัญญาให้ใช้ลิขสิทธิ์อยู่แล้วตั้งแต่เริ่มทำสัญญา โดยในปี
2550 ค่าลิขสิทธิ์ขั้นต่ำสูงขึ้น ซึ่งส่งผลให้อัตรากำไรขั้นต้นลดลง จากร้อยละ 30 ในปี 2549 เป็น
ร้อยละ 29ในปี 2550

-   ด้านมูลค่าและจำนวนของสินค้าคงเหลือ

การประกอบธุรกิจผู้ถือลิขสิทธิ์การให้เช่าและจัดจำหน่ายภาพยนตร์จากค่ายต่างๆ ทั้งในประเทศ
และต่างประเทศ ซึ่งจัดจำหน่ายผลิตภัณฑ์ประเภท ภาพยนตร์วีดีโอซีดี และดีวีดีนั้น
ส่งผลให้บริษัทจำเป็นต้องเก็บสินค้าไว้จำนวนหนึ่ง เพื่อเป็นสินค้าคงคลัง
ประกอบกับสินค้าของบริษัทเป็นสินค้าเพื่อความบันเทิง หรือเป็นสินค้าแฟชั่น
ทำให้สินค้าดังกล่าวเกิดการล้าสมัยได้ง่าย

ซึ่งบริษัทได้ดำเนินการแก้ไขปัญหาเหล่านี้ โดยมีวิธีการจัดการที่สำคัญ ดังนี้

-   บริษัทมีนโยบายในการควบคุมและบริหารสินค้าคงเหลืออย่างรัดกุม
    โดยการใช้หลักความระมัดระวัง มีการสำรวจตลาด ประเมินความนิยม
    และความต้องการสินค้าแต่ละเรื่อง รวมทั้งสั่งผลิตในจำนวนที่คาดว่าจะจำหน่ายได้จริง
    เพื่อไม่ให้เกิดปัญหาสินค้าคงเหลือมากเกินความต้องการ และปัญหาสินค้าล้าสมัยอีกด้วย
    เนื่องจากสินค้าภาพยนตร์จะเป็นสินค้าที่ได้รับความนิยมในเวลาจำกัด

-   บริษัทมีการปรับเปลี่ยนนโยบายการประมาณค่าเผื่อสินค้าล้าสมัย ให้เพียงพอ
    สอดคล้องกับสภาพการเคลื่อนไหวช้าของสินค้าคงเหลือ และความต้องการของตลาดในปัจจุบัน

แต่อย่างไรก็ตาม บริษัทได้ประมาณค่าเผื่อสินค้าล้าสมัยไว้ทั้งจำนวน
อันเนื่องมาจากการยกเลิกส่วนงานข้างต้น

-   ดำเนินการระบายสินค้าคงเหลือที่มีอยู่ เพื่อลดปัญหาสินค้าคงคลังมากเกินความต้องการ

-   ดำเนินการตามนโยบายการทำลายสินค้าคงเหลือ ประเภท VCD ที่ออกเกิน 1 ปี
    และคาดว่าจะขายไม่ได้แล้ว เป็นรายปี เพื่อการบริหารจัดการสินค้าคงคลังที่มีประสิทธิภาพ
    และนำมาใช้ประโยชน์ทางภาษีต่อไป

ด้านสินค้าทดแทน

ในปัจจุบันเทคโนโลยีเกี่ยวกับการผลิตผลิตภัณฑ์เพื่อความบันเทิงภายในที่พักอาศัยมีการเปลี่ยนแปลงไปอย่างรวดเร็ว ดังจะเห็นได้จาก ผลิตภัณฑ์ประเภทวีดีโอซีดี และดีวีดี ได้เข้ามามีบทบาทแทนที่ผลิตภัณฑ์ประเภทวีดีโอ ซึ่งเป็นสินค้าที่ได้รับความนิยมอย่างต่อเนื่องมาเป็นเวลานาน เนื่องจากผลิตภัณฑ์ดังกล่าวมีคุณภาพสูงกว่า ดูแลรักษาง่าย และพกพาสะดวกกว่า โดยเฉพาะอย่างยิ่งผลิตภัณฑ์ประเภทวีดีโอซีดีที่กำลังได้รับความนิยมจากผู้บริโภคเป็นอย่างมาก เพราะมีขนาดเล็ก สะดวกในการพกพา คุณภาพความคมชัดของภาพมีความใกล้เคียงกับภาพยนตร์ประเภทวีดีโอ และมีราคาถูกกว่าภาพยนตร์ประเภทวีดีโอ ประกอบกับเครื่องเล่นวีดีโอซีดีมีราคาถูกลง ส่งผลให้มีลูกค้าที่สนใจผลิตภัณฑ์ชนิดนี้เป็นจำนวนมาก จากปัจจัยด้านสินค้าทดแทนดังกล่าว ส่งผลให้บริษัทอาจมีความเสี่ยงจากการทดแทนของสินค้าในรูปแบบใหม่ในอนาคตได้ 

ซึ่งบริษัท ได้ตระหนักถึงความเสี่ยงในเรื่องนี้ และมีมาตรการรองรับต่างๆ ดังนี้

-   ดำเนินธุรกิจด้วยความระมัดระวังรอบคอบ
    โดยที่บริษัทไม่มีนโยบายลงทุนในเครื่องจักรผลิตสินค้า เนื่องจากต้องใช้เงินลงทุนสูง
    และมีความเสี่ยงด้านนวัตกรรมใหม่ๆ

-   เทคโนโลยีในการผลิตมีการเปลี่ยนแปลงอย่างรวดเร็ว
    ดังนั้นบริษัทจึงเลือกใช้นโยบายการจ้างผลิตจากบริษัทอื่นภายนอก
    ซึ่งมีจำนวนหลายรายภายในประเทศ

จากการใช้วิธีการจัดการดังกล่าวข้างต้น
บริษัทสามารถบริหารจัดการปัญหาเกี่ยวกับสินค้าได้ดีในระดับหนึ่ง

  1.5 เกี่ยวกับด้านการเติบโตของรายจ่ายด้านโฆษณา

เนื่องจากรายได้หลักในการดำเนินงานของกลุ่มบริษัทส่วนหนึ่งมาจากการขายเวลาโฆษณา
ดังนั้นปัจจัยความเสี่ยงหลัก จึงได้แก่ การเติบโตของรายจ่ายด้านโฆษณา
ซึ่งขึ้นอยู่กับภาวะกำลังซื้อของผู้บริโภคในประเทศ
และภาวะการแข่งขันของผู้ประกอบการในประเทศซึ่งเป็นผู้โฆษณา
ในส่วนนี้แม้ว่าฝ่ายบริหารจะไม่สามารถควบคุมได้โดยตรงก็ตาม
แต่ก็น่าเชื่อได้ว่าไม่น่าจะเป็นปัญหาร้ายแรงในการดำเนินการของกลุ่ม
เนื่องจากผู้โฆษณาหลักของสื่อโทรทัศน์และสื่อวิทยุเป็นสินค้าอุปโภคบริโภคที่มีตลาดใหญ่
และมีการแข่งขันค่อนข้างสูง ประกอบกับภาวะที่เอื้อให้มีการแข่งขันกันมากขึ้น
จึงมีผู้โฆษณารายใหม่เข้ามาเพิ่มในตลาดตลอดเวลา
จึงน่าเชื่อได้ว่าความเสี่ยงที่เม็ดเงินโฆษณาจะยุบตัวลงอีกมีโอกาสน้อย
และหากจะเกิดขึ้นก็จะเป็นในระยะเวลาช่วงสั้นๆ
เนื่องจากสภาวะการแข่งขันในตลาดของผู้โฆษณาจะเป็นปัจจัยที่จะกระตุ้นให้เม็ดเงินโฆษณาโตขึ้นอยู่ดี

1.6 เกี่ยวกับด้านการที่มีสื่อโฆษณาใหม่มาทดแทนสื่อโทรทัศน์

ในส่วนของผลกระทบจากสื่ออื่นที่อาจมาทดแทนสื่อโทรทัศน์ เช่น สื่ออิเล็กทรอนิคส์อย่างอินเตอร์เน็ต
หรือสื่อโทรทัศน์ในรูปแบบใหม่ เช่นโทรทัศน์ผ่านดาวเทียม โทรทัศน์ในระบบดิจิตอล ฯลฯ
กลุ่มบริษัทเชื่อว่าในระยะเวลาอันใกล้นี้แม้จะเห็นการพัฒนาการในเรื่องนี้ชัดเจนมากขึ้น
แต่ก็จะไม่มีผลกระทบใดๆ
ต่อการดำเนินธุรกิจของกลุ่มโดยเฉพาะรายได้จากการขายเวลาโฆษณาของบริษัท
ทั้งนี้เนื่องจากเม็ดเงินโฆษณามักจะกระจุกตัวอยู่ในสื่อที่สามารถเข้าถึงกลุ่มเป้าหมายของผู้โฆษณาได้เป็นจำนวนมาก
เนื่องจากมีฐานผู้ชมทั่วประเทศที่เป็นตลาดสำหรับผู้อุปโภคโดยทั่วไป(MASS MARKET) ดังนั้น
การเลือกลงโฆษณาผ่านสื่อโทรทัศน์ปกติจึงยังเป็นสื่อที่ได้รับความนิยมของกลุ่มผู้ผลิต
หรือเจ้าของสินค้าอุปโภคบริโภค ในส่วนของสื่ออิเล็กทรอนิคส์อย่างอินเตอร์เน็ต
แม้ว่าจะเป็นสื่อใหม่ที่ได้รับความนิยมอย่างรวดเร็ว
แต่ก็เข้าถึงผู้ใช้บริการก็ยังลักษณะเป็นเพียงเฉพาะกลุ่ม(NICHE MARKET)เช่นกัน
ดังนั้นหากผู้โฆษณาโดยทั่วไปเลือกที่จะใช้สื่อใหม่เช่น อินเตอร์เน็ต โทรทัศน์ในระบบใหม่ๆ
หรือโทรทัศน์ระบบบอกรับเป็นสมาชิก
ก็จะเป็นเพียงการเสริมเพิ่มเติมจากการใช้บริการสื่อโทรทัศน์ปกติเท่านั้น
สื่อใหม่นี้ก็อาจจะช่วยผู้โฆษณาที่ต้องการเข้าถึงแต่ตลาดเฉพาะกลุ่ม
ซึ่งอาจจะไม่คุ้มถ้าต้องโฆษณาในสื่อที่เป็นMASS ที่มีค่าใช้จ่ายสูงกว่ามาก

  1.7 การปรับผังรายการของสถานีโทรทัศน์ หรือการเปลี่ยนแปลงข้อตกลง

บริษัทฯ เป็นผู้ผลิตรายการประเภทต่างๆ เพื่อออกอากาศทางสถานีโทรทัศน์
ดังนั้นหากสถานีโทรทัศน์ทำการปรับผังรายการใหม่
เพื่อให้สอดคล้องกับพฤติกรรมการรับชมโดยมีการปลดบางรายการออกไป อาจทำให้บริษัทฯ
มีความเสี่ยงที่จะต้องสรรหาสถานีเพื่อออกอากาศใหม่
ซึ่งอาจกระทบต่อความต่อเนื่องของการออกอากาศของรายการโทรทัศน์ และรายได้ของบริษัทฯ
นอกจากนี้ยังรวมถึงความเสี่ยงจากการเปลี่ยนแปลงข้อตกลง เช่น
การลดส่วนแบ่งเวลาโฆษณาที่บริษัทมีกับทางสถานี (Time Sharing) เป็นต้น
ซึ่งอาจกระทบต่อผลประโยชน์ และรายได้ของบริษัทฯ

อย่างไรก็ตาม การพิจารณาปรับผังรายการใหม่
หรือเปลี่ยนแปลงข้อตกลงของแต่ละสถานีจะมีหลักเกณฑ์แตกต่างกันไป โดยมีหลักใหญ่ๆในการพิจารณา
คือ รูปแบบรายการ ความนิยมของรายการ ซึ่งบริษัทฯ มิได้ละเลยถึงความเสี่ยงดังกล่าว
โดยการพัฒนารายการอย่างสม่ำเสมอ เพื่อให้รายการของบริษัทฯ ได้รับความนิยมโดยตลอด
รวมทั้งการรักษาความสัมพันธ์อันดีกับสถานีโทรทัศน์

8.  การที่รายการโทรทัศน์เสื่อมความนิยม หรือกระแสความนิยมของผู้บริโภคเปลี่ยนแปลง

รายได้จากการผลิตรายการโทรทัศน์มีแนวโน้มที่จะแปรผันตามระดับความนิยมของแต่ละรายการ
เนื่องจากการตัดสินใจเลือกลงโฆษณา หรือโปรโมตสินค้าหรือบริการกับรายการโทรทัศน์ใด
บริษัทตัวแทนโฆษณา (Agency)
และเจ้าของสินค้าหรือบริการส่วนมากจะพิจารณาความคุ้มค่าของการใช้งบโฆษณาจากอัตราค่าใช้จ่ายโฆษณาต่อจำนวนผู้ชมรายการ
และ/หรือพิจารณาจากระดับความนิยมของแต่ละรายการ
ในขณะที่การผลิตรายการโทรทัศน์แต่ละรายการมีต้นทุนค่อนข้างสูง ดังนั้น
หากรายการโทรทัศน์ของบริษัทฯ ไม่เป็นที่นิยมหรือเสื่อมความนิยมลง
อาจส่งผลกระทบต่อรายได้และผลประกอบการของบริษัทฯได้

อย่างไรก็ตาม บริษัทฯ สามารถลดความเสี่ยงดังกล่าวจากการมีรายการโทรทัศน์หลายรายการ
ซึ่งแต่ละรายการที่บริษัทฯ สร้างสรรค์มีรูปแบบ และการนำเสนอที่แปลกใหม่ และมีความหลากหลาย
นอกจากนี้
บริษัทฯยังมีกระบวนการพิจารณากลั่นกรองก่อนการตัดสินใจผลิตแต่ละรายการโทรทัศน์แต่ละเทปที่ออกอากาศ
และการตรวจสอบคุณภาพก่อนออกอากาศ
ตลอดจนมีการติดตามประเมินผลระดับความนิยมและกระแสตอบรับของแต่ละรายการของบริษัทฯ
และคู่แข่งขันอย่างสม่ำเสมอ เพื่อใช้เป็นข้อมูลในการพิจารณาพัฒนารายการอย่างต่อเนื่อง

1.9 ความเสี่ยงอันเนื่องมาจากความไม่แน่นอนของแผนการจัดกิจกรรมทางการตลาดของบริษัทลูกค้า

การจัดกิจกรรมทางการตลาด การส่งเสริมการจำหน่าย การประชาสัมพันธ์
และกิจกรรมส่งเสริมภาพลักษณ์ประเภทอื่นๆ ถือเป็นกิจกรรมเสริม
หรือเป็นเครื่องมือสื่อสารทางการตลาดเสริมประเภทหนึ่ง
ที่สามารถจัดทำควบคู่ไปกับการโฆษณาซึ่งเป็นเครื่องมือทางการตลาดแบบดั้งเดิมได้
จึงทำให้การจัดกิจกรรมประเภทดังกล่าวเป็นกิจกรรมเสริมสำหรับธุรกิจของลูกค้า ดังนั้น
การให้บริการบริหารการจัดงานของบริษัทฯ
จึงอาจจะได้รับความเสี่ยงอันเนื่องมาจากการเปลี่ยนแปลงความต้องการของลูกค้า เช่น
การเปลี่ยนแปลงนโยบายของบริษัทแม่ที่ต่างประเทศทั้งเรื่องเนื้อหาและเรื่องงบประมาณ
การเปลี่ยนแปลงผลิตภัณฑ์ การเปลี่ยนแปลงงบประมาณ
หรือการเลื่อนระยะเวลาของการจัดทำกิจกรรมออกไป เป็นต้น
ซึ่งการเปลี่ยนแปลงที่เกิดขึ้นดังกล่าวอาจส่งผลกระทบต่อรายได้และผลประกอบการของบริษัทฯ
และบริษัทในเครือได้

อย่างไรก็ตาม บริษัทพยายามที่จะรักษาฐานลูกค้าเพื่อต่อยอดในปีถัดไปในลูกค้าทุกราย
เห็นได้จากการพยายามเอาใจใส่กับงาน
ต่อยอดผลงานที่ประสบความสำเร็จของลูกค้าเพื่อรักษางานในอนาคตอย่างต่อเนื่องให้สม่ำเสมอ
น้อมรับทุกความเห็นเพื่อแก้ไขและเหนืออื่นใดคือคำนึงถึงวัตถุประสงค์ของการใช้งบประมาณของลูกค้าอย่างคุ้มค่าที่สุด
และวัดประสิทธิภาพของงานที่ทำให้ลูกค้าให้ได้มากที่สุด และมีคุณภาพมากที่สุด

1.10 ความเสี่ยงอันเนื่องมาจากการเข้าสู่ตลาดของผู้ประกอบการรายใหม่
การปรับตัวของลูกค้าและการปรับตัวเข้าสู่ตลาดอีเว้นท์ของวงการเอเยนซี่โฆษณา

เมื่อตลาดการบริหารและจัดงานอีเว้นท์ เป็นที่รู้จักและมีมูลค่าทางการตลาดสูงเพิ่มมากขึ้นในแต่ละปี
จึงดึงดูดให้มีผู้ประกอบการทั้งที่เกี่ยวข้องกับธุรกิจอยู่ก่อนแล้ว ไม่ว่าจะเป็นบริษัทโฆษณาเอเยนซี่
หรือบริษัทสื่อและรายการทีวีต่างๆ
แม้แต่บริษัททำงานด้านประชาสัมพันธ์ก็เริ่มกำหนดทิศทางเริ่มปรับตัวที่จะหาลู่ทางเข้ามาสร้างมูลค่าสร้างรายได้
จากตลาดธุรกิจบริหารการจัดงานอีเว้นท์บ้าง กระแสของการเติบโตในบริษัทเหล่านี้ในหมวดอีเว้นท์
ถือว่าสร้างแรงผลักดันและทำให้การแข่งขันในธุรกิจทวีความรุนแรงเพิ่มมากขึ้น
ซึ่งผู้ประกอบการเดิมต้องปรับตัว และรักษาคุณภาพให้ดียิ่งๆ ขึ้นไป
พร้อมกันนั้นยังต้องสร้างการยอมรับจากความสำเร็จของงานจากลูกค้า
และพยายามพัฒนาศักยภาพอย่างต่อเนื่องอยู่เสมอ

ดังนั้นบริษัทฯ ได้พยายามพัฒนา และส่งเสริมการสร้างคุณภาพของงานอีเว้นท์ให้ก้าวไกลมากยิ่งขึ้น
ด้วยการเปิดรับเทคโนโลยีใหม่ที่สอดคล้องกับงานอีเว้นท์
มีทีมงานดูแลลูกค้าและให้คำปรึกษาอย่างใกล้ชิด พร้อมสร้างงานอีเว้นท์ที่มีคุณภาพในมุมมองใหม่ๆ
ที่เป็นประโยชน์ต่อธุรกิจของบริษัทอยู่เสมอ เช่น การหาเครื่องมือทางการตลาดใหม่ๆ
ที่ช่วยสร้างความแข็งแกร่งให้กับหน่วยธุรกิจของบริษัทฯ อย่างต่อเนื่อง

1.11 เกี่ยวกับข้อพิพาททางกฎหมาย

ณ วันที่ 31 ธันวาคม 2550 บริษัท และบริษัทย่อย มีคดีข้อพิพาททางกฎหมายที่อาจมีผลกระทบ
ทั้งในด้านบวก และลบ อย่างมีนัยสำคัญต่อสินทรัพย์ของบริษัท
และบริษัทย่อยตามรายละเอียดที่ปรากฏในหัวข้อ 7 ส่วนของ “ข้อพิพาททางกฎหมาย”

แต่อย่างไรก็ตาม บริษัท และบริษัทย่อยยังมีการฟ้องร้องที่เกิดจากการดำเนินกิจการตามปกติ
ซึ่งคดีเหล่านั้นมีจำนวนทุนทรัพย์ (ไม่รวมดอกเบี้ยและค่าใช้จ่าย) ต่ำกว่าร้อยละ 5
ของส่วนของผู้ถือหุ้นตามงบการเงิน ณ วันสิ้นปีบัญชีล่าสุด